b'\n_START_ARTICLE_\nFoment Republic\xc3\xa0 de Sants\n_START_SECTION_\nDescripci\xc3\xb3\n_START_PARAGRAPH_\nL\'edifici del Foment Republic\xc3\xa0 de Sant s\'ubica a la cantonada del carrer Cros amb el del Sant Crist. L\'immoble \xc3\xa9s entre mitgeres i consta de planta baixa, un pis i terrat. Est\xc3\xa0 format per tres cossos i tots el elements estan formats de forma sim\xc3\xa8trica._NEWLINE_El cos central t\xc3\xa9 a la planta baixa tres obertures, la central d\'arc rebaixat i les laterals allindades, separades entre si per pilastres amb capitell corinti; les dues pilastres centrals sobresurten del pla de la fa\xc3\xa7ana i fan un efecte de degradaci\xc3\xb3. Al primer pis t\xc3\xa9 al centre un gran balc\xc3\xb3 de forma semicircular amb la barana de balustres; la porta de d\xc3\xb3na al balc\xc3\xb3 \xc3\xa9s de m\xc3\xa9s al\xc3\xa7ada que el pis i ocupa una part del coronament. \xc3\x89s d\'arc de mig punt i la clau de volta est\xc3\xa0 decorada amb una m\xc3\xa0scara. Hi ha una placa que recorda que aqu\xc3\xad es va fundar ERC. La porta est\xc3\xa0 emmarcada per dos pilastres d\'ordre corinti que aguanten una cornisa sobre la qual hi ha el coronament. A banda i banda s\'obren dos portes balconeres amb barana de balustres; tenen les llindes decorades amb caps i elements vegetals. Estan emmarcades per pilastres cor\xc3\xadnties a banda i banda i un fris de flors a la part superior. El coronament \xc3\xa9s de grans dimensions i sobresurt per sobre dels cossos laterals. A banda i banda de la gran finestra del centre hi ha uns cassetons amb relleus relacionats amb les arts amb pilastres i palmetes als costats. Una cornisa d\xc3\xb3na pas al segon pis d\'aquest coronament que t\xc3\xa9 al centre un relleu on es veu una Nik\xc3\xa9 que porta una cinta on es llegeix "ATENEU" i una taula amb un bust i una ploma; dues pilastres aguanten un front\xc3\xb3 semicircular amb el timp\xc3\xa0 buit i decorat amb acroteris. A banda i banda hi ha uns relleus de caps de lle\xc3\xb3 que mosseguen una cinta d\'on pengen garlandes i emmarcant l\'escena hi ha unes pilastres on es recolzen unes palmetes._NEWLINE_Els cossos laterals tenen tres obertures a la planta baixa, la m\xc3\xa9s propera al cos central \xc3\xa9s d\'arc rebaixat i es correspon amb el portal d\'acc\xc3\xa9s i les altres, de forma allindanada, s\xc3\xb3n botigues. Al primer pis quatre obertures donen a un balc\xc3\xb3 corregut de ferro forjat. Les llindes de les portes tenen caps d\'home i decoraci\xc3\xb3 vegetal i per sobre hi ha un fris de flors i respiradors. Als extrems i entre les obertures unes pilastres aguanten un fris, llis el del cos esquerre i decorat amb acroteris el de la dreta, que fa de coronament a aquests cossos._NEWLINE_La fa\xc3\xa7ana que d\xc3\xb3na al carrer Sant Crist t\xc3\xa9 una porta d\'arc rebaixat i dues finestres a la planta baixa. Aquestes obertures estan emmarcades per una motllura llisa. Al primer pis dos balcons individuals als extrems i dos finestres al centre; en aquest nivell les obertures tenen la llinda marcada per\xc3\xb2 sense decoraci\xc3\xb3. Per sobre hi ha un fris amb respiradors i, rematant la fa\xc3\xa7ana, una cornisa.\n_START_SECTION_\nHist\xc3\xb2ria\n_START_PARAGRAPH_\nL\'any 1877 es va obrir el carrer Cros que unia el carrer de Sant Crist, que havia sigut la principal via del poble de Sants, i la carretera de Sants. Aquest carrer passava per uns terrenys de la fam\xc3\xadlia Cros, motiu pel qual el nou carrer va agafar aquest nom. L\'any 1894, Francesc Batllori va encarregar la construcci\xc3\xb3 d\'aquest edifici per ubicar l\'Ateneu de Sants, lloc on es reunia les \xc3\xa9lits de Sants._NEWLINE_A partir del 1905 l\'edifici pass\xc3\xa0 a ser el Foment Art\xc3\xadstich de Sants, una entitat de car\xc3\xa0cter cultural on entre moltes d\'altres coses es van fer m\xc3\xadtings antitaurins; el Foment Republic\xc3\xa0 Catal\xc3\xa0 de Sants, a partir del 1910; el Centro de la Uni\xc3\xb3n Patri\xc3\xb3tica, el partit autoritari i de dreta de Primo de Rivera que servia com a eina de control social, a partir de 1925 i el Foment Republic\xc3\xa0 de Sants, moment en el qual va tenir lloc la Confer\xc3\xa8ncia d\'Esquerres Catalanes que va finalitzar amb la creaci\xc3\xb3 d\'ERC. _NEWLINE_Entre els dies 17, 18 i 19 de mar\xc3\xa7 de l\'any 1931 s\'hi va celebrar la Confer\xc3\xa8ncia d\'Esquerres. En aquesta confer\xc3\xa8ncia hi van assistir tres organitzacions de car\xc3\xa0cter republic\xc3\xa0: Estat Catal\xc3\xa0, el partit de Francesc Maci\xc3\xa0; el Partit Republic\xc3\xa0 Catal\xc3\xa0 de Llu\xc3\xads Companys i l\'Opini\xc3\xb3, el partit de Joan Lluh\xc3\xad aix\xc3\xad com altres agrupacions de car\xc3\xa0cter m\xc3\xa9s local. Com a culminaci\xc3\xb3 de l\'acte, es va fundar el partit Esquerra Republicana de Catalunya, el partit que guanyaria les eleccions municipals._NEWLINE_Despr\xc3\xa9s de la Guerra Civil, l\'edifici va allotjar la Falange Espa\xc3\xb1ola Tradicionalista que va reconvertir el teatre de l\'antic ateneu en un sal\xc3\xb3 de tir._NEWLINE_El dia  20 de febrer de 2015, un incendi originat a l\'establiment comercial de la planta baixa de l\'edifici va cremar el local i part de l\'estudi del primer pis.'